
Támogatási Szerződés


amely létrejött egyrészről 

Budapest Főváros Önkormányzata (cím: 1052 Budapest, Városház u. 9-11. sz., törzskönyvi azonosító szám: 735638, adószám: 15735636-2-41, KSH statisztikai számjel: 15735636-8411-321-01, képviseli: Tarlós István főpolgármester) - a továbbiakban: Önkormányzat,

másrészről a
BDK Budapesti Dísz- és Közvilágítási Korlátolt Felelősségű Társaság (székhely: 1203 Budapest, Csepeli átjáró 1-3. sz., cégjegyzékszám: 01-09-699429, adószám: 12705616-2-43, KSH statisztikai számjel: 12705616-3513-113-01, képviseli: Pap Zoltán ügyvezető igazgató) - a továbbiakban: Társaság, 

- együttesen: Felek - között az alábbi feltételekkel:

I. Preambulum

[bookmark: _GoBack]A 2013. január elsején hatályba lépett, a közművezetékek adójáról szóló 2012. évi CLXVIII. törvény (a továbbiakban: Közművezeték adó tv.) 5. és 6. §-a szerint a Társaság a tulajdonában és az Önkormányzat tulajdonában, de a Társaság üzemeltetésében lévő vezeték nyomvonalának hossza, vagyis 5.728.016 m után méterenként 125 Ft/m közművezeték adó fizetésére kötelezett. A Közművezeték adó tv. szerinti adóbevallás határideje a tárgyi év március 20. napja, befizetésének határideje tárgyi év március 20. és szeptember 20. napja.

A 2017. évi közművezeték adó megfizetése jelentős terhet ró a Társaságra, emiatt likviditása veszélybe kerül, tekintettel arra, hogy a közszolgáltatás díja a villamos energiáról szóló 2007. évi LXXXVI. törvény, és a Közművezeték adó tv. rendelkezései alapján nem nyújthat rá fedezetet.

A Társaság likviditási helyzetének tőkeemelés útján történő helyreállítása érdekében az Önkormányzat megkereste a Társaság másik tagját, a Budapesti Elektromos Művek Nyilvánosan működő Részvénytársaságot (a továbbiakban: ELMŰ Nyrt.), tekintettel arra, hogy az üzletrészekhez kapcsolódó egyenlő szavazati arányok miatt az Önkormányzat egyedül nem hozhat döntést a Társasággal kapcsolatban. Az ELMŰ Nyrt. a tőkeemeléstől, illetve a közművezeték adó részbeni finanszírozásától elzárkózott, az Önkormányzat általi egyoldalú tőkeemeléshez való hozzájárulását feltételek teljesítéséhez kötötte. A nemzeti vagyonról szóló 2011. évi CXCVI. törvény (a továbbiakban: Nvtv.) hatályos rendelkezései alapján és a felelős gazdálkodás elvével összhangban az Önkormányzat számára nem volt elfogadható, hogy az egyoldalú tőkeemeléssel megnövekedett üzletrészével arányosan az Önkormányzat Társaságban fennálló szavazatának mértéke ne növekedjen. Így az ELMŰ Nyrt. által támasztott feltétel nem volt vállalható az Önkormányzat számára, melyből következően a Társaság likviditási helyzetének ilyen módon történő megoldására nem volt lehetőség. 

Az Önkormányzat a főváros közigazgatási területén a közlekedés-, köz- és vagyonbiztonság érdekében a közvilágítás biztosításáért felelős önkormányzat, és ezt a kiemelt önkormányzati feladatot a Társaság útján látja el az Mötv. 23. § (4) bekezdés 9. pontjában és 41. § (6) bekezdésében foglaltak szerint. 

Jelen szerződés célja a Társaság részére likviditási támogatás nyújtása, a Fővárosi Önkormányzat közvilágítás biztosítására irányuló közfeladatának folyamatos - a közlekedés-, köz- és vagyonbiztonságot szolgáló - ellátása érdekében, figyelemmel a közművezeték adó megfizetése következtében előállt likviditási problémák rendezésének igényére.

A Fővárosi Közgyűlés 2017. május 10. napján meghozott 647/2017. (05.10.) számú Főv. Kgy. határozattal jóváhagyta a Társaság 2017. évi közszolgáltatási szerződését, melynek 3.3. pontja alapján a Társaság likviditása a 2017. évi üzleti tervében foglaltak szerint, annak végrehajtásával tartható fent. A Fővárosi Közgyűlés a Társaság üzleti tervét az 648/2017. (05.10.) számú Főv. Kgy. határozattal jóváhagyta.

II. A Támogatás összege és folyósítása

1. Jelen szerződésben foglaltak szerint az Önkormányzat utólagos elszámolási kötelezettséggel egyszeri, 716.000.000 Ft, azaz hétszáztizenhatmillió forint összegű támogatást (a továbbiakban: Támogatás) nyújt a Budapest Főváros Önkormányzata 2017. évi összevont költségvetéséről szóló 8/2017. (III. 10) Főv. Kgy. rendeletében foglaltak alapján a   „822701 Közvilágítás címen 358.000 ezer Ft, valamint a „849401 Közművezeték adó” címen rendelkezésre álló 358.000 ezer Ft előirányzat terhére a Társaság számára.
2. A Támogatás jelen szerződés aláírását követő 30 napon belül, de legkésőbb 2017. november 15-ig kerül átutalásra a Társaság OTP Bank Nyrt.-nél nyilvántartott 11720001-20203494-00000000 számú számlájára.


III. A Támogatás felhasználásának szabályai:
 
1. A Társaság kötelezettséget vállal arra, hogy a támogatási összeget kizárólag jelen támogatási szerződés I. fejezetében meghatározott cél megvalósítása körében a Társaság ténylegesen felmerült, igazolható működési költségeinek fedezésére használja fel legkésőbb az elszámolás napjáig azzal, hogy a támogatás a jelen szerződés megkötését megelőzően, a 2017. év során ténylegesen felmerült költségekre is elszámolható. Az elszámolás során a Társaságnak figyelemmel kell lennie az Önkormányzattal fennálló más jogviszonya alapján fennálló elszámolási kötelezettségére és azon belül arra, hogy ugyanazon költség több jogviszonyon alapuló juttatással szemben nem számolható el.

2. A Társaság köteles a jelen támogatási szerződés II. fejezetében meghatározott támogatási összeget egyéb bevételként kezelni, illetve nyilvántartani, a számvitelről szóló 2000. évi C. törvény és az államháztartásról szóló 2011. évi CXCV. törvény (a továbbiakban: Áht.) rendelkezéseinek megfelelően eljárni. 

3. A Társaság köteles a Támogatás felhasználását ellenőrzés céljából elkülönítetten és naprakészen nyilvántartani, az Önkormányzat által megbízott személy részére az ellenőrzés lefolytatásához a szükséges tájékoztatást megadni.

4. A Társaság kijelenti, hogy a Támogatás felhasználásának ellenőrzéséhez hozzájárul, és tudomásul veszi, hogy köteles az ellenőrzés feltételeit biztosítani.

5. A jelen támogatási szerződés I. fejezet szerinti támogatási cél megvalósításának bármely okból történő meghiúsulása esetén a Társaság köteles az Önkormányzatot haladéktalanul értesíteni, és a támogatási összeget zárolni. A zárolt összeget – a zárolást követő – 8 napon belül köteles átutalása napjától a zárolás napjáig számított, a Polgári Törvénykönyvről szóló 2013. évi V. törvény (a továbbiakban: Ptk.) késedelmi kamatra vonatkozó szabályai szerint meghatározott mértékű kamattal növelten visszafizetni az Önkormányzat 11784009-15490012 számú költségvetési elszámolási számlájára és 60 napon belül a IV.1. pont szerinti pénzügyi elszámolást készíteni.

IV. Az elszámolás rendje 

1. A Társaság vállalja, hogy a jelen szerződéssel nyújtott támogatás felhasználásáról legkésőbb 2018. január 20-ig részletes pénzügyi elszámolást készít az Önkormányzat részére – Budapest Főváros Főpolgármesteri Hivatal Városigazgatóság Főosztályának címezve (a továbbiakban: Városigazgatóság Főosztály) – az alábbiak szerint.

Társaság köteles az Önkormányzatnak benyújtani:

1.1. részletes pénzügyi elszámolással a jelen támogatási szerződés II. fejezetében meghatározott támogatás felhasználásáról a jelen támogatási szerződés 1. számú mellékletét képező számviteli bizonylatok összesítését, személyi költségek elszámolása esetén a jelen támogatási szerződés 2. számú mellékletét képező személyi költségek és azok közterheinek összesített és részletes kimutatását, csatolva az igazoló bizonylatok másolatát;

1.2.  a támogatás felhasználását igazoló záradékolt számviteli bizonylatok hitelesített másolatát. (A szabályos záradékolás azt jelenti, hogy a számla eredeti példányán feltüntetésre kerül a következő: „Az FPH0…/…-……/2017. iktatószámú támogatási szerződésben foglalt támogatás terhére elszámolva.”, (vagy ha a számla összege a támogatást meghaladja „a számla összegéből „………………...” forint kizárólag Budapest Főváros Önkormányzatával szemben került elszámolásra”);

1.3. átutalással teljesített bizonylat másolata mellett a bankszámla terheléséről szóló banki igazolást vagy kivonatot (megjelölve a vonatkozó tételt 100.000 Ft feletti kifizetés esetén);

1.4. készpénzes bizonylatmásolat mellett a kifizetési pénztárbizonylat hitelesített másolatát vagy az ezt helyettesítő nyilvántartás hitelesített másolatát (100.000 Ft alatti teljesítés esetén);

1.5. a számviteli bizonylatok és a kifizetések alapját szolgáló szerződések, megállapodások, megbízások vagy megrendelők stb., hitelesített másolatát;

1.6. a Társaság azon nyilatkozatát, mely szerint a feltüntetett költségek kifizetése előtt azok jogosságáról és összegszerűségéről – ellenszolgáltatás teljesítését követően esedékes kifizetés előtt ezen felül az ellenszolgáltatás teljesítéséről is – előzetesen meggyőződött.

2. A Társaságnak a felhasznált támogatási összegével a jelen támogatási szerződés 1. és 2. számú mellékletek szerinti összesítőkön kell elszámolnia. Amennyiben nem kerül felhasználásra a teljes támogatási összeg, úgy a támogatás összege és a felhasznált összeg közötti különbözetet a Társaság köteles az elszámolással egyidejűleg, de legkésőbb 2018. január 20-ig visszautalni az Önkormányzat 11784009-15490012 számú költségvetési elszámolási számlájára.

3. Amennyiben a Társaság a beszámolási, elszámolási kötelezettségének határidőben nem tesz eleget, úgy az Önkormányzat határidő kitűzésével felszólítja a Társaságot kötelezettsége teljesítésére. 

4. Az elszámolással, beszámolóval való indokolatlan késedelem esetén a Társaság köteles a késedelem idejére, a támogatás összege után számított, késedelemmel érintett naptári félév első napján érvényes jegybanki alapkamat kétszeresének megfelelő mértékű kötbért fizetni az Önkormányzat 11784009-15490012 számú költségvetési elszámolási számlájára a késedelembe esés napjától a tényleges teljesítésig.

5. A Társaság a támogatás terhére a százezer forint értékhatárt meghaladó értékű, áru beszerzésére vagy szolgáltatás megrendelésére irányuló szerződést kizárólag írásban köthet. Írásban kötött szerződésnek minősül az elküldött és visszaigazolt megrendelés is. Az írásbeli alak megsértésével kötött szerződés teljesítése érdekében történt kifizetés összege a támogatás felhasználásaként nem vehető figyelembe.

6. A Társaság kijelenti, hogy a mindenkor hatályos, közbeszerzési eljárásokra vonatkozó jogszabályok alapján jár el. A Társaság a közbeszerzési eljárások lefolytatásáért, annak következményeiért teljes felelősséggel tartozik.

7. Az Önkormányzat a Társaság által benyújtott beszámolót jogi és pénzügyi szempontból ellenőrzi és szükség esetén hiánypótlásra hívja fel a Társaságot. A Társaság a hiánypótlást annak kézhezvételét követő 8 napon belül köteles teljesíteni. 

8. Az Önkormányzat a jogi és pénzügyi ellenőrzést követően 30 napon belül elfogadja a Társaság beszámolóját, illetve amennyiben megállapítja, hogy a támogatási összeg jogosulatlanul, vagy nem megfelelően került felhasználásra, úgy az V. 3. pontja alapján jogosult a szerződéstől elállni az V.4., illetve V.5. pontban foglalt jogkövetkezményekkel.

V. Szerződés megszüntetése

1. Az Önkormányzat a jelen támogatási szerződést kártalanítás nélkül és azonnali hatállyal felmondhatja, ha a nemzeti vagyon hasznosításában résztvevő bármely – a Társasággal közvetlenül és közvetett módon jogviszonyban álló harmadik fél – szervezet a jelen támogatási szerződés megkötését követően beállott körülmény folytán már nem minősül átlátható szervezetnek.

2. A Társaság súlyos szerződésszegése esetén az Önkormányzat jogosult a jelen támogatási szerződést azonnali hatállyal írásban felmondani. Ebben az esetben a Társaság köteles a támogatás teljes összegét az Önkormányzat 11784009-15490012 számú Költségvetési elszámolási számlájára a szerződés felmondásról szóló értesítés kézhezvételét követően 3 napon belül visszafizetni.

Súlyos szerződésszegésnek minősül különösen, de nem kizárólagosan:

a) a jogszabályok, szakmai követelmények, nyilvántartási kötelezettségek, valamint ismételt felszólítást követően a beszámolási kötelezettség megszegése, indokolatlan késedelme,
b) a jelen támogatási szerződésben meghatározott esetben az értesítési kötelezettség elmulasztása, indokolatlan késedelmes tájékoztatás.

3. Az Önkormányzat jogosult a jelen támogatási szerződéstől elállni, ha az alábbiakban foglalt feltételek közül legalább egy feltétel bekövetkezik:

3.1. a Társaság a támogatás összegét a jelen támogatási szerződésben foglaltaktól eltérően használja fel,

3.2. hitelt érdemlően bebizonyosodik, hogy a Társaság a támogatási döntést érdemben befolyásoló valótlan, hamis adatot szolgáltatott az Önkormányzat részére,

3.3. az államháztartásról szóló törvény végrehajtásáról szóló 368/2011. (XII. 31.) Kormányrendelet (a továbbiakban: Ávr.) 81. § a)-c) és e) pontjaiban meghatározott valamely körülmény a támogatási döntés meghozatalát követően következik be, vagy jut az Önkormányzat tudomására,

3.4.  a Társaság neki felróható okból megszegi a jelen támogatási szerződésben foglalt kötelezettségeit, így különösen nem tesz eleget ellenőrzéstűrési kötelezettségének, és ennek következtében a költségvetési támogatás szabályszerű felhasználását nem lehet ellenőrizni,

3.5. a Társaság a jelen támogatási szerződés VI. fejezete szerinti nyilatkozatainak bármelyikét visszavonja,

3.6. amennyiben a Társaság az Önkormányzat által tett, IV. 7. pont szerinti felszólításban kitűzött határidőn belül nem teljesítette vagy nem megfelelően teljesítette a beszámolási, elszámolási kötelezettségét,

3.7.  a jogszabályok, szakmai követelmények, nyilvántartási kötelezettségek megszegése.

4. A jelen támogatási szerződés V. fejezet 3. pontjában meghatározott módon történő megszüntetése esetén a Társaság köteles a támogatás teljes összegét az Önkormányzat 11784009-15490012 számú Költségvetési elszámolási számlájára az elállásról szóló értesítés kézhezvételét követően haladéktalanul, de legkésőbb 15 napon belül visszafizetni.

5. Amennyiben a jelen támogatási szerződés V. fejezet 3.2., 3.4., és 3.6. pontjaiban meghatározott bármely körülmény bekövetkezik, vagy a támogatás egyéb, jelen szerződésben rögzített feltételeiben változás következik be, a Társaság a tudomásra jutástól számított 8 napon belül köteles azt írásban bejelenteni az Önkormányzat részére. A bejelentést követően az Önkormányzat 60 napon belül megteszi az általa nyilvántartott adatok megváltoztatására, a támogatás feltételeinek módosítására, annak visszavonására, a jelen támogatási szerződéstől történő elállásra, annak módosítására, felmondására, továbbá a jogosulatlanul igénybe vett támogatás visszakövetelésére vagy más eljárásra irányuló intézkedéseket.

VI. Egyéb rendelkezések:

1. A Társaság kijelenti, hogy

1.1 a jelen támogatási szerződésben, valamint mellékleteiben foglalt adatok, információk és dokumentumok teljes körűek, valódiak, hitelesek,

1.2 a rendezett munkaügyi kapcsolatok követelményét szabályozó Áht. 50. § (1) bekezdésben és Ávr. 82. §-ban foglalt rendelkezéseknek megfelel,

1.3 az Áht., valamint az Nvtv. rendelkezései alapján – a jelen támogatási szerződés megkötésének napján – átlátható szervezetnek minősül,

1.4 a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (a továbbiakban: Vr.) 17. § (1) bekezdésében foglaltaknak megfelelően az Önkormányzat felé nincs három hónapnál régebben lejárt tartozása,

1.5 kijelenti, hogy a jogosulatlanul igénybe vett támogatás összegét az Ávr. rendelkezéseiben foglaltaknak megfelelően visszafizeti Támogató részére,

1.6 nincs az államháztartás alrendszereiből folyósított támogatásból eredő lejárt és ki nem egyenlített fizetési kötelezettsége,

1.7 a jelen szerződés IV. fejezet 1. pontjában meghatározott pénzügyi bizonylatokat, számlákat más támogató felé nem számolja el,

1.8 a támogatás tekintetében adólevonási jogról nyilatkozik (3. számú melléklet).

2. A Társaság vállalja, hogy

2.1. a jelen támogatási szerződésben meghatározott beszámolási, nyilvántartási, adatszolgáltatási kötelezettségeket teljesíti,

2.2. a támogatást az Nvtv. rendelkezéseinek, valamint a jelen támogatási szerződés előírásainak és meghatározott hasznosítási célnak megfelelően használja fel,

2.3. a hasznosításban – a Társasággal közvetlenül és közvetett módon jogviszonyban álló harmadik félként – kizárólag természetes személyek vagy átlátható szervezetek vesznek részt,

2.4. eleget tesz a támogatási szerződés tartalmának megfelelően az Ávr. szerinti adatszolgáltatásnak és bejelentési kötelezettségnek.

3. A Társaság a jelen támogatási szerződés aláírásával tudomásul veszi, hogy 

3.1. az Állami Számvevőszék, valamint az arra jogszabályban feljogosított szervek az átutalt támogatás jogszerű és szerződésszerű felhasználását ellenőrizhetik, vizsgálhatják a jelen támogatási szerződést és a támogatás felhasználása során keletkező további megállapodásokat,

3.2. az információs önrendelkezési jogról és az információszabadságról szóló 2011. évi CXII. törvény (továbbiakban: Infotv.) 27. § (3) bekezdése értelmében, a közérdekből nyilvános adatként nem minősül üzleti titoknak a központi és a helyi önkormányzati költségvetés, illetve az európai uniós támogatás felhasználásával, költségvetést érintő juttatással, kedvezménnyel, az állami és önkormányzati vagyon kezelésével, birtoklásával, használatával, hasznosításával, az azzal való rendelkezéssel, annak megterhelésével, az ilyen vagyont érintő bármilyen jog megszerzésével kapcsolatos adat, valamint az az adat, amelynek megismerését
vagy nyilvánosságra hozatalát külön törvény közérdekből elrendeli. A nyilvánosságra hozatal azonban nem eredményezheti az olyan adatokhoz - így különösen a védett ismerethez - való hozzáférést, amelyek megismerése az üzleti tevékenység végzése szempontjából aránytalan sérelmet okozna, feltéve, hogy ez nem akadályozza meg a közérdekből nyilvános adat megismerésének lehetőségét,

3.3. kérésre a Társaság a jelen jogviszonnyal összefüggő, és az Infotv. 27. § (3a) bekezdése alapján közérdekből nyilvánosnak minősülő adatokra vonatkozóan köteles tájékoztatást adni,

3.4. az Infotv. rendelkezéseiből fakadó kötelezettségének eleget téve, az Önkormányzat a jelen támogatási szerződés közérdekű adatait – a támogatott neve, a támogatás célja, összege, a támogatott program időpontja, helyszíne - közzéteszi internetes portálján (http://www.budapest.hu),

3.5. az Önkormányzat a vonatkozó jogszabályi előírásoknak eleget téve, bármikor ellenőrizheti a támogatás felhasználását, a jelen támogatási szerződés teljesítését, valamint a támogatás felhasználása során keletkező további megállapodásokat,

3.6. a Társaság elszámolási kötelezettségének az általános forgalmi adóról szóló 2007. évi CXXVII. törvény X. fejezete, a számvitelről szóló 2000. évi C. törvény 167. § (1) és (3) bekezdése, valamint a számla és a nyugta adóigazgatási azonosításáról, valamint az elektronikus formában megőrzött számlák adóhatósági ellenőrzéséről szóló 23/2014. (VI. 30.) NGM rendelet szerinti tartalmi és alaki követelményeknek megfelelő számlával köteles eleget tenni.


3.7.  a szerződés, illetve a támogatás felhasználásnak alátámasztására szolgáló dokumentációt a szerződés hatálya alatt, illetve lejártától számított legalább tíz éven át meg kell őrizni. 

4. Jelen szerződésben nem szabályozott kérdésekben a hatályos jogszabályok – különösen a Polgári Törvénykönyvről szóló 2013. évi V. törvény, az Áht. és az Ávr. – vonatkozó rendelkezései az irányadóak.


5. Jelen szerződés akkor lép hatályba, amikor azt mindkét Fél aláírta. 

Jelen szerződést a Felek átolvasták és közös értelmezés után, mint akaratukkal mindenben egyezőt aláírják.

Jelen szerződés elválaszthatatlan részét képezik az alábbi mellékletek: 
1. Számviteli bizonylatok összesítője
2. Személyi költségek és azok közterheinek összesítője 
3. ÁFA Nyilatkozat támogatások elszámolására
4. Összeférhetetlenségi nyilatkozat

Budapest, 2017. ..……………hó  …... nap

